सूत्रों ने कहा कि चंदा कोचर ने 30 पृष्ठ के अपने जवाब में विभिन्न आरोपों से अपना बचाव करने के तर्क एवं कारण बताए हैं। नियामक अब कोचर और बैंक के प्रतिनिधियों को व्यक्तिगत सुनवाई के लिए बुलाएगा। सूत्रों ने कहा कि आचार संहिता के उल्लंघन के आरोप को गलत ठहराते हुए उन्होंने कहा कि सभी अपेक्षित जानकारियों का नियमों के तहत खुलासा किया गया। कोचर ने अपने जवाब में पूरे घटनाक्रम का विवरण दिया है। कर्ज आबंटन में अपनी सीमित भूमिका, खासतौर पर वीडियोकॉन इंडस्ट्रीज के मामले और कॉर्पोरेट ऋण मंजूरी प्रक्रिया के बारे में भी बताया है। उन्होंने कहा कि क्रैडिट समिति, स्वतंत्र निदेशक भी ऋण आबंटन के मामले को देखते हैं। रिकॉर्ड के अनुसार आई.सी.आई.सी.आई. बैंक की क्रैडिट समिति ने 2012 में वीडियोकॉन समूह को कर्ज की मंजूरी दी थी।